open-index/open-wikipedia-markdown huggingface dataset:
Dan Sexton

**Dan Sexton** (sündinud 29. aprillil 1987 Apple Valleys Minnesotas) on USA jäähokimängija, kes mängib Rootsi kõrgliigaklubis Växjö Lakers ründajana paremäärel.

Hooajal 2005–06 mängis ta North American Hockey League'is, hooajal 2006–07 United States Hockey League'is ja seejärel kaks hooaega Bowling Green State University jäähokimeeskonnas.

2009. aasta aprillis sõlmis ta lepingu NHL-i klubiga Anaheim Ducks. Ta alustas hooaega ECHL-is, kuid 2009. aasta detsembris kutsuti ta Ducksi meeskonda, debüteerides NHL-is sama aasta 4. detsembril mängus Minnesota Wildi vastu. Neli päeva hiljem lõi ta oma kolmandas liigamängus Dallas Starsi vastu oma esimesed kaks väravat NHL-is. Hooajal 2009–10 sai NHL-is 41 mänguga kirja üheksa väravat ja kümme väravasöötu. Ta mängis Ducksi meeskonnas ka järgmisel hooajal. Aastatel 2011–2013 mängis ta American Hockey League'i klubides Syracuse Crunch ja Norfolk Admirals.

2013. aastal liitus ta Soome kõrgliiga klubiga TPS. Hooaja 2013–14 lõpus liitus ta KHL-i klubiga Nižnekamski Neftehimik, kus mängis kuni hooaja 2017–18	lõpuni. Aastatel 2017 ja 2018 valiti Sexton KHL-i tähtede mängule. Aastatel 2018–2021 mängis ta KHL-is kolm hooaega Jekaterinburgi Avtomobilistis. Sextoni kõige resultatiivsem hooaeg on KHL-is seni olnud 2018–19, mil ta lõi liigas 25 väravat ja andis 28 väravasöötu. 2021. aasta mais naasis ta Neftehimiki.

2022. aasta juulis sõlmis ta kaheaastase lepingu Växjö Lakersiga.

2015. aasta maailmameistrivõistlustel võitis Sexton USA jäähokikoondise koosseisus pronksmedali.

## Viited

## Välislingid
* Dan Sexton KHL.ru lehel
* Dan Sexton NHL.com lehel
* Dan Sexton hockeydb.com lehel
Lucas Wallmark

**Alexander Lucas Wallmark** (sündinud 5. detsembril 1995 Umeås) on Rootsi jäähokimängija, kes mängib keskründajana Šveitsi kõrgliigaklubis ZSC Lions.

Rootsi kõrgliigas debüteeris ta hooajal 2012–13 Skellefteå meeskonnas. Aastatel 2013–2016 mängis ta Rootsi kõrgliigaklubis Luleå HF. 2015. aastal võitis ta Luleåga Jäähoki Meistrite Liiga.

2014. aastal valis Carolina Hurricanes ta NHL-i ''draft''is 97. valikuna. Põhja-Ameerikasse suundus ta mängima 2016. aastal. Esimesel kahel hooajal mängis ta põhiliselt American Hockey League'is (AHL) Hurricanesi noorteklubis Charlotte Checkers, kus ta paistis silma resultatiivsusega (esimesel hooajal 46 punkti ja teisel hooajal 55 punkti). NHL-is lõi Wallmark Hurricanesi meeskonnas esimese värava 30. detsembril 2017 mängus St. Louis Bluesi vastu. Hooajal 2018–19 sai ta NHL-is kirja kümme väravat ja 18 väravasöötu. 2020. aasta veebruaris kaubeldi Wallmark Florida Panthersi. 2020. aasta oktoobris sõlmis ta üheaastase lepingu Chicago Blackhawksiga, kuid suutis 16 liigamänguga saada kirja vaid kolm väravasöötu. 2021. aasta aprillis naasis ta Panthersi, kus ta mängis veel neli mängu.

2021. aasta juunis sõlmis ta üheaastase lepingu KHL-i klubiga Moskva CSKA. Ta otsustas klubiga lõpetada 4. märtsil 2022 pärast Venemaa sissetungi algust Ukrainasse.

2022. aasta mais sõlmis ta kolmeaastase lepingu ZSC Lionsiga.

2014. aastal võitis Wallmark Rootsi kuni 20-aastaste koondisega juunioride maailmameistrivõistlustel hõbemedali. Rootsi jäähokikoondise koosseisus osales ta 2022. aasta taliolümpiamängudel ja 2022. aasta maailmameistrivõistlustel. Olümpiaturniiril lõi Wallmark viis väravat ja oli Juraj Slafkovský järel turniiri paremuselt teine väravalööja.

## Viited

## Välislingid
* Lucas Wallmark KHL.ru lehel
* Lucas Wallmark NHL.com lehel
* Lucas Wallmark hockeydb.com lehel
Georg August Wallin

**Georg August Wallin** ehk **Yrjö Aukusti Wallin** ehk **Abd al-Wali** (24. oktoober 1811 Sundi vald – 23. oktoober 1852 Helsingi) oli Soome Suurvürstiriigi orientalist, maadeuurija ja professor, keda mäletatakse tema 1840. aastate retkede järgi Lähis-Idasse.

## Välislingid
Patrik Bartošák

**Patrik Bartošák** (sündinud 29. märtsil 1993 Kopřivnices) on Tšehhi jäähokimängija, kes mängib väravavahina Soome kõrgliigaklubis Lahti Pelicans.

Aastatel 2011–2014 mängis ta Western Hockey League'i klubis Red Deer Rebels. 2013. aastal pälvis ta WHL-i hooaja parimale väravavahile antava Del Wilson Trophy ning valiti lisaks kogu Canadian Hockey League'i hooaja parimaks väravavahiks.

2013. aastal valis Los Angeles Kings ta NHL-i ''draft''is 146. valikuna. Ta mängis kahel hooajal American Hockey League'is Kingsi noorteklubis Manchester Monarchs, kuid NHL-is tal debüüti teha ei õnnestunud. 2015. aastal võitis ta Monarchsiga Calder Cup'i.

2016. aasta veebruaris liitus ta Tšehhi kõrgliigaklubiga Vítkovice, kus ta mängis kuni hooaja 2018–19 lõpuni.

Hooajal 2019–20 mängis ta Tšehhi kõrgliigaklubis Třineci Oceláři ja Rootsi esiliigaklubis Modo Hockey. Aastatel 2018–2020 oli Bartošák Tšehhi kõrgliigas parima tõrjeprotsendiga väravavaht. Hooajal 2020–21 mängis ta Lahti Pelicansis. 2021. aasta juunis sõlmis ta üheaastase lepingu KHL-i klubiga Habarovski Amur. 2022. aasta veebruaris naasis ta Lahti Pelicansi.

Tšehhi jäähokikoondises osales Bartošák 2018. aasta taliolümpiamängude jäähokiturniiril ja 2019. aasta maailmameistrivõistlustel.

2015. aasta novembris esitati talle süüdistus oma tüdruksõbra ründamises.

## Viited

## Välislingid
* Patrik Bartošák KHL.ru lehel
* Patrik Bartošák hockeydb.com lehel
José Feliciano

**José Monserrate Feliciano García** (sündinud 10. septembril 1945 Lareses) on Puerto Rico muusik, kes on eelkõige tuntud oma rahvusvaheliste hittide, sealhulgas The Doorsi laulu "Light My Fire" kaveri (1968) ja üle maailma populaarseks saanud jõululaulu "Feliz Navidad" (1970) poolest.

Tema muusikas segunevad ladinaameerika muusika, džäss, bluus, soul ja *[[rokkmuusika|rock]]*. 

Feliciano alustas lauljakarjääri 1960. aastatel. Tema debüütalbum ilmus 1965. aastal. USA-s sai ta tuntuks oma 1968. aastal ilmunud albumiga "Feliciano!", kus ta esitas tuntud artistide kavereid, lisaks "Light My Fire'ile" näiteks The Mamas & the Papasi "California Dreamin'" ja The Beatlesi "In My Life". "Feliciano!" jõudis USA plaadimüügiedetabelis teisele kohale. 

1969. aastal pälvis Feliciano Grammy auhinna parima uue esineja kategoorias. 1987. aastal sai ta Hollywoodi kuulsuste alleele omanimelise tähe. Felicianol on ilmunud kokku enam kui 50 albumit, kus ta laulab inglise või hispaania keeles.

Ta on olnud sünnist saadik pime.

## Viited

## Välislingid
* José Feliciano koduleht
Nivelles

**Nivelles** (hollandi keeles *Nijvel*, vallooni keeles *Nivele*, lääneflaami keeles *Neyvel*) on linn ja vald Belgias Vallooni Brabandi provintsis.

## Viited

## Välislingid
Ohridi järv

**Ohridi järv** (makedoonia keeles *Охридско Езеро*, albaania keeles *Liqeni i Ohrit* või *Liqeni i Pogradecit*) on järv, mis laiub Põhja-Makedoonia edelaosa ja Albaania idaosa vahelisel mägisel piiril. See on üks Euroopa sügavamaid ja vanemaid järvi, millel on üle 200 endeemilise liigiga ainulaadne ülemaailmse tähtsusega veeökosüsteem.

## Vaata ka
*Prespa järv

## Välislingid
Bernard Lewis

**Bernard Lewis** (31. mai 1916 London Suurbritannia – 19. mai 2018 Voorhees New Jersey osariik) oli briti päritolu Ameerika Ühendriikide ajaloolane, kes spetsialiseerus orientalistikale.

## Välislingid
The Knickerbocker Hotel

**The Knickerbocker Hotel** on New Yorgis Broadway ja 42nd Streeti kagunurgas asuv hotell. John Jacob Astor IV tellitud *[[beaux-arts]]*-stiilis ehitis projekteeriti 1901. aastal ja avati 1906. aastal. Selle asukoht Times Square'i ümber asuva teatripiirkonna lähedal oli mõeldud meelitama mitte ainult turiste, vaid ka teatrikülastajaid.

## Välislingid
275 Madison Avenue

**275 Madison Avenue** on 43-korruseline büroopindadega *[[art déco]]* stiilis kõrghoone New Yorgis.

## Välislingid
Harvey J. Alter

**Harvey James Alter** (sündinud 12. septembril 1935) on Ameerika Ühendriikide viroloog.

2020. aastal anti talle, Michael Houghtonile ja Charles M. Rice'ile Nobeli füsioloogia- või meditsiiniauhind C-hepatiidi viiruse avastamise eest.

## Tunnustus
*2002 – valiti USA Meditsiiniakadeemia liikmeks
Uuno Hannula

**Uuno Yrjö Hannula** (22. oktoober 1891 Alatornio – 26. juuli 1963 Kemi) oli Soome poliitik, riigiametnik ja ajakirjanik, ta oli Maaliidu liige. Suure osa oma elust oli ta Kemis ilmunud ajalehe Pohjolan Sanomat peatoimetaja. Ta oli 12. märtsist kuni 27. märtsini 1940 Soome haridusminister (nii Aimo Cajanderi kolmandas valitsuses kui ka Risto Ryti esimeses valitsuses).

Ta oli aastatel 1917–1944 ajalehe Pohjolan Sanomat peatoimetaja ja (sõdadevahelisel ajal) Põllumajandusühistu üks juhtivaid mehi.

Ta oli Eduskunna liige 1927–1944, peaminister Kyösti Kallio sekretär 1936–1937 ja Soome haridusminister 12. märtsist kuni 27. märtsini 1940 (nii Aimo Cajanderi kolmandas valitsuses kui ka Risto Ryti esimeses valitsuses). Jätkusõja ajal kuulus ta nn rahuopositsiooni ja andis Lapimaa maavanemana (*Lapin läänin maaherra*) aastatel 1944–1958 olulise panuse Lapi sõjast tugevalt laastatud maakonna ülesehitustöödesse.
Illimar Lepik von Wirén

**Illimar Leppik von Wirén** (sündinud 17. oktoobril 1989 Stockholmis) on Eesti reservohvitser ja poliitik.

Ta töötab Eesti saatkonnas Rootsis kultuuriatašeena.

Ta kandideeris 2025. aasta kohaliku omavalitsuse volikogude valimistel Kesklinna linnaosas Isamaa nimekirjas, kogus 101 häält ning ei osutunud valituks.

## Viited
Hulkurplaneet

**Hulkurplaneet** on taevakeha, mis ei tiirle ühegi tähe ümber, vaid hulgub mööda maailmaruumi.

On oletatud, et hulkurplaneedid tekivad gaasipilve kokkutõmbumisel nagu tähedki, ainult et nende pilved on olnud nii väikesed, et tähti neist ei ole saanud, küll aga planeedi mõõtu taevakehad. Samuti on võimalik, et need on kunagi mõne tähe ümber tiirelnud, kuid teised planeedid on nad oma gravitatsioonijõu mõjul süsteemist välja kihutanud.

Kuni 2021. aastani oli leitud paarkümmend hulkurplaneeti, kuid siis avastati Linnutee galaktikas neid veel 70 ja kogutud andmeid vabamalt tõlgendades kuni 170, kuid oletatakse, et neid võib olla miljardeid.

## Vaata ka

* planeet
* täht
* kosmos
* gravitatsioon

## Viited
Märggangreen

**Märggangreen** ehk **roiskkärbus** on gangreen, mille korral lisaks koe verevarustuse häirele esineb põletik.

Märggangreeni korral on prognoos halvem kui kuivgangreenil, kuna märggangreen levib koes kiiremini.
Duchcov

**Duchcov** (saksa keeles *Dux*) on linn Tšehhis Ústí maakonnas Teplice ringkonnas. Duchcov asub Saksamaa piirist ligi 13 km kaugusel, Teplicest umbes 7 km edelas ja Ústí nad Labemist umbes 22 km lääneedelas.

Duchcovit on esmamainitud 1240. aastal.

Duchcovi vanalinn ja lossikompleks on alates 1992. aasta oktoobrist ajalooline linnakaitseala.

Oma viimastel eluaastatel elas Duchcovi lossis itaalia seikleja ja kirjanik Giovanni Giacomo Casanova, kes seal ka 1798. aastal suri.

## Viited
Dobříš

**Dobříš** (saksa keeles *Doberschisch*) on linn Tšehhis Kesk-Tšehhi maakonnas Příbrami ringkonnas. Dobříš asub Příbramist ligi 17 km kirdes ja Praha kesklinnast umbes 39 km edelas.

Dobříš paikneb merepinnast 371 meetri kõrgusel.

Dobříši on esmamainitud 1252. aastal.

Linna olulisim vaatamisväärsus on rokokoostiilis Dobříši loss, mis omandas praeguse kuju ümberehituse käigus aastatel 1745–1765.

## Viited
Antropofaagiline manifest

**Antropofaagiline manifest** (portugali keeles "Manifesto Antropófago", inglise keeles "Cannibalist Manifesto") on Brasiilia kirjaniku Oswald de Andrade, varase brasiilia modernismi ühe tähtsa tegelase ja antropofaagilise liikumise rajaja manifest. Esmakordselt tutvustati seda 1928. aastal kunstiajaloolase ja luuletaja Mario de Andrade kodus sõprade ringis ning avaldati Raul Boppi ja Antonio di Alcantara Machado asutatud ajakirjas Journal of Anthropophagy.

See on proosapoeem Arthur Rimbaud' "Üks suvi põrgus" stiilis. Erinevalt Oswald de Andrade eelmisest värsimanifestist "Pau-Brazil", milles kutsuti üles looma Brasiilia poeetilist keelt, mis võiks muuta Brasiilia luule välismaal kuulsaks, oli "Antropofaagiline manifest" rohkem politiseeritud.
Mnichovo Hradiště

**Mnichovo Hradiště** (saksa keeles *Münchengrätz*) on linn Tšehhis Kesk-Tšehhi maakonnas Mladá Boleslavi ringkonnas. Mnichovo Hradiště asub Mladá Boleslavist ligi 13 km põhjakirdes ja Prahast umbes 60 km kirdes.

Mnichovo Hradištět on esmamainitud 1279. aastal.

Mnichovo Hradiště vanalinn koos lossikompleksiga on alates 1990. aasta novembrist ajalooline linnakaitseala.

Mnichovo Hradištěs on sündinud juudi rahvusest saksakeelne kirjanik Leopold Kompert (1822–1886).

## Viited
Trump Parc

**Trump Parc** on 38-korruseline elamispindadega *[[art déco]]* stiilis kõrghoone New Yorgis. See asub Central Park Southi ja Sixth Avenue ääres Midtown Manhattanil.

## Välislingid
Horezmi riik

**Horezmi riik** (ka **Horezmi impeerium**) oli turgi-pärsia sunniitide riik Kesk-Aasias, peamiselt tänapäeva Usbestanki, Türkmenistani, Tadžikistani, Afganistani ja Iraani aladel. Riik rajati 1077. aastal ning algul oli see Seldžukkide riigi ja Karakitai vasall. 

13. sajandil vallutasid Horezmi mongolid. Kõrgajal oli riigi pindala kuni 3,6 miljonit ruutkilomeetrit, mis teeb sellest ühe ajaloo suurima impeeriumi.

Horezmišahhide riigi alguskuupäev ei ole kindel. Riiki juhtinud Horezmi dünastiale pani alguse Anushtegin Gharchai, kes oli olnud Gharchistani juhtide ori ning hiljem mamelukk seldžukkide teenistuses. Riigi iseseisvuse saavutas alles tema pojapojapoeg Atsiz.

1220. aastal tungisid Horezmi Tšingis-khaani juhtimisel mongolid, kes vallutasid riigi vähem kui kahe aastaga. Vaenlane kasutas ära Horezmi riigi sisetülisid ja nõrkusi, rikkamaid linnu piirati ja rüüstati.

## Vaata ka
* Turgi dünastiate ja riikide loend
* Horezm
* Sunni dünastiate loend

## Viited
Musculus masseter pars coronidea

***Musculus masseter pars coronidea*** on välja pakutud nimetus 2021. aastal avastatud mälumislihaste kolmandale sügavamale kihile.

## Viited
Beautiful Loser

**Beautiful Loser** on Bob Segeri kaheksas, 1975. aastal ilmunud stuudioalbum.

## Lood

# "Beautiful Loser" - 3:29
# "Black Night" - 3:24
# "Katmandu" - 6:09
# "Jody Girl" - 3:41
# "Travelin' Man" - 2:41
# "Momma" - 3:22
# "Nutbush City Limits" - 3:57
# "Sailing Nights" - 3:18
# "Fine Memory" - 2:56
Luukas Kristjan Ilves

**Luukas Kristjan Ilves** (sündinud 15. oktoobril 1987 Münchenis) on Eesti riigiametnik.

## Elukäik
Luukas Kristjan Ilves sündis 1987. aastal Saksamaal Münchenis Toomas Hendrik Ilvese ja Merry Bullocki peres. Kui Luukas oli viieaastane, kolis pere Washingtoni, kus isa Toomas Hendrik töötas Eesti suursaadikuna Ameerika Ühendriikides. Eestisse kolis pere 1996. aastal. 

Luukas Kristjan Ilves õppis aastatel 2005–2009 Stanfordi ülikoolis, algul filosoofiat ja füüsikat, kuid lõpetas rahvusvaheliste suhete erialal. Seejärel läbis ta ajateenistuse Eesti kaitseväe õhutõrjepataljonis, kus sai rühmaülemaks.  

2010. aastast töötas ta Eesti Kaitseministeeriumi poliitika planeerimise osakonna spetsialistina. 2012. aasta jaanuaris asus tööle Riigi Infosüsteemi Ametisse rahvusvahelise koostöö eksperdiks, 2013. aastal ülendati ta rahvusvahelise koostöö juhiks. 2014. aasta märtsist augustini osales Luukas Kristjan Ilves Euroopa Liidu ametnikel koolitusprogrammis NEPT, praktiseerides Euroopa Komisjoni juures. 2014. aasta septembrist 2018. aasta alguseni töötas ta Eesti Vabariigi alalises esinduses Euroopa Liidu juures digiküsimuste nõunikuna. Eesti eesistumise ajal Euroopa Liidu Nõukogus juhtis ta Eesti alalises esinduses digipoliitika meeskonda ja programmi. 

2015. aastal osales Luukas Kristjan Ilves juhtimisoskuste täiendkoolitusel Oxfordi Ülikoolis ja aastatel 2021–2022 omandas ta Quantic School of Business and Technologys ärijuhtimise magistrikraadi.2018. aasta veebruaris asus Ilves vanemteadurina tööle Brüsselis tegutseva mõttekoja Lisbon Council juures, kus nõustas Euroopa poliitikuid ja ametnikke. Peagi sai temast mõttekoja asejuht ja ta töötas seal 2019. aasta maini. Seejärel töötas ta Eestis küberturbeettevõtte GuardTime strateegia- ja teaduskoostöö juhina. 17. jaanuaril 2022 asus ta tööle Majandus- ja Kommunikatsiooniministeeriumi digiarengu asekantslerina (*Government CIO* ehk *Chief Information Officer*). Ta lahkus asekantsleri ametist 2024. aasta algul, kuid jätkas ministeeriumis kantsleri nõunikuna. Ta kandideeris 2024. aasta Euroopa Parlamendi valimistel ja kogus 5157 häält. 2024. aasta oktoobrist asus ta tööle Ukraina digimuutuste ministri Mõhhailo Fedorovi nõunikuna.

Ilves on SA CR14 nõukogu liige, Riigi Infokommunikatsiooni SA nõukogu esimees ja SA Hans Rebase Euroopa Instituut nõukogu liige. Alates 2022. aasta lõpust on ta ka Eesti Energia nõukogu liige.

## Isiklikku
Tema isa on endine Eesti president Toomas Hendrik Ilves ja ema psühholoog Merry Bullock.

Ta on kristlane, EELK liige. Ta elab Kalamajas koos sotsioloogist elukaaslase Riina Raudsega, neil on 2019. aastal sündinud poeg Wilfred August Ilves.

Ilves on Kaitseliidu liige. 2020. aastal liitus ta erakonnaga Eesti 200, 2024. aastal Reformierakonnaga.

## Tunnustus
* 2018 Valgetähe IV klassi teenetemärk

## Viited

## Välislingid

* ''Globaalsed eestlased.'' Luukas Kristjan Ilves
Sutthoffi park

**Sutthoffi park** on haljasala Narvas, Sutthoffi linnaosas.

Suthofi pargis asub Narva Saksa sõjaväekalmistu, mille asutas Wehrmacht 1943. aastal. Kalmistu taasavati 1999. aastal, sinna maetakse veel ümber Eestist leitud saksa sõdurite põrme. Sõja lõpus hakati Narva matma Sinimägede all langenuid. 1995. aastast on Eesti ja Saksa riigi vahel sõlmitud koostööleppe alusel on Saksa pool omal kulul korrastanud ja korras hoidnud siin asuvaid saksa sõjahaudu ja sõjaväekalmistuid. Kalmistu taastaja ja hooldustööde teostaja on Saksa Sõjahaudade Hooldeliit. Eestis on taastatud saksa sõjaväekalmistud: Narvas (taasavatud 1999), Toilas (2002), Jõhvis (2001), Rakveres (1997), Tallinnas (1998), Pärnus (1993), Viljandis (1993) ja Kuressaares (1996) ning Tartus Pauluse kalmistul endise sõjaväekalmistu alal mälestusplats (1997). Taastatud on sõjavangide kalmistud Tallinnas Pirital (1996), Ahtmes (1999), Kohtla-Järvel (2000), Kukrusel (1995), Lavassaares (2001) ning Valgas (1998).

Sutthoffi linnaosas Siivertsi kalmistul asub ka Saksa sõjavangilaagri kalmistu osa
## Viited
Lanškroun

**Lanškroun** (saksa keeles *Landskron*) on linn Tšehhis Pardubice maakonnas Ústí nad Orlicí ringkonnas. Lanškroun asub Ústí nad Orlicíst umbes 17 km ja Pardubicest ligikaudu 61 km idakagus.

Lanškrouni on esmamainitud 1285. aastal.

Lanškrouni vanalinn on alates 1990. aasta novembrist ajalooline linnakaitseala.

Linna olulisemad vaatamisväärsused on 1581. aastal valminud renessanss-stiilis raekoda ja 16. sajandil rajatud Lanškrouni loss.

## Sõpruslinnad
* Castiglione in Teverina, Itaalia
* Dzierżoniów, Poola
* Hajdúszoboszló, Ungari
* Kežmarok, Slovakkia
* Serocki vald, Poola

## Viited

## Välislingid
Eagles

**Eagles** on USA rokkansambel. Selle moodustasid 1971. aastal Los Angeleses kitarrist Glenn Frey, trummar Don Henley, kitarrist Bernie Leadon ja bassimängija Randy Meisner. Hiljem liitusid ansambliga kitarrist Joe Walsh ja bassist Timothy B. Schmit.

1972. aastal avaldati album "Eagles", kust jõudis esineljakümnesse kolm singlit: "Take It Easy", "Witchy Woman" ja "Peaceful Easy Feeling". Järgmine album "Desperado" (1973) oli vähem edukas, sest ükski singel esineljakümnesse ei jõudnud. Siiski pärineb just sellelt albumilt kaks ansambli tuntuimatest lauludest: "Desperado" ja "Tequila Sunrise". Aastal 1974 avaldati album "On the Border". Albumi salvestamise ajal lisandus ansamblisse kitarrist Don Felder. Albumilt ilmus nende esimene esikohalaul "Best of My Love".

1975. aastal ilmunud album "One of These Nights" sisaldas kolme esikümnelugu, milleks olid "One of These Nights", "Lyin' Eyes" ja "Take It to the Limit", millest esimene jõudis ka esikohale. Eaglesi kõige suurem edu saabus albumiga "Hotel California" (1976), mida müüdi USA-s 16 miljonit ja kogu maailmas üle 32 miljoni eksemplari. Albumilt ilmusid kaks esikohasinglit: "New Kid in Town" ja "Hotel California". Aastal 1979 avaldati viimane album enne laialiminekut, "The Long Run", kust tuli kolm esikümnesinglit: "Heartache Tonight", "The Long Run" ja "I Can't Tell You Why".

Eagles läks laiali 1980. aasta juulis, kuid tuli uuesti kokku 1994. aastal ning andis välja kontsertalbumi "Hell Freezes Over". Aastal 2007 avaldati "Long Road Out of Eden", mis oli Eaglesi kuues stuudioalbum, kusjuures eelmise ilmumisest oli möödas 28 aastat. Aastatel 2013–2015 toimus ansambli kontserditurnee seoses dokumentaalfilmi "History of the Eagles" linastumisega.

Eagles on plaadimüügi poolest üks läbi aegade edukamaid ansambleid: selle plaate on ostetud üle 200 miljoni. Albumid "Their Greatest Hits (1971–1975)" ja "Hotel California" on USA ühed kõige enam müüdud albumid. 2003. aastal tuli "Hotel California" ajakirja Rolling Stone kõigi aegade 500 parima albumi loendis 37. kohale. Ansamblil on olnud kokku viis esikohasinglit ning võidetud on kuus Grammy auhinda ja viis Ameerika muusikaauhinda. 2016. aastal pälvis ansambel Kennedy keskuse elutööauhinna. 2004. aastal jõudis Eagles Rolling Stone'i koostatud edetabelis "100 Greatest Artists of All Time" 75. kohale.

1998. aastal võeti ansambel Rock'n'rolli Kuulsuste Halli liikmeks.

Pärast Glenn Frey surma lõpetas ansambel lühikeseks ajaks tegevuse. Taas tuldi rahva ette 2017. aasta juulis Classic Westi kontserdil Los Angeleses. Frey asemel astus kontserdil üles tema poeg Deacon Frey. Koos Eaglesiga esinesid Vince Gill ja Bob Seger. Pärast seda on Eagles koosseisus Henley, Walsh, Schmit, Deacon Frey ja Gill jätkanud esinemist.
__NOTOC__
## Albumid
### Stuudioalbumid
* "Eagles" (1972)
* "Desperado (1973)
* "On the Border (1974)
* "One of These Nights (1975)
* "Hotel California (1976)
* "The Long Run (1979)
* "Long Road Out of Eden (2007)

## Viited

## Välislingid
* Ansambli koduleht
Antti Kukkonen

**Antti Kukkonen** (3. oktoober 1889 Kontiolahti vald – 14. veebruar 1978 Joensuu) oli Soome luterlik vaimulik ja poliitik, ta oli Maaliidu liige. Ta oli mitmekordne Soome haridusminister.

Ta lõpetas 1911. aastal Joensuu lütseumi. Aastal 1914 ordineeriti ta pastoriks. Aastatel 1914–1916 oli ta luterlikuks vaimulikuks Puumalas, aastatel 1916–1919 Parikkalas ja aastast 1931 Joensuus. Aastal 1955 sai ta praostiks.

Tema ministrikarjäär algas 1924. aastal peaminister Lauri Ingmani teise valitsuse aseharidusministrina. Seejärel töötas ta haridusministrina Juho Sunila esimeses valitsuses (17. detsembrist 1927 kuni 22. detsembrini 1928), Kallio kolmandas valitsuses (16. augustist 1929 kuni 4. juulini 1930), Juho Sunila teises valitsuses (21. märtsist 1931 kuni 14. detsembrini 1932), Kyösti Kallio neljandas valitsuses (7. oktoobrist 1936 kuni 12. märtsini 1937), Risto Ryti teises valitsuses (27. märtsist 1940 kuni 4. jaanuarini 1941) ja Jukka Rangelli valitsuses (4. jaanuarist 1941 kuni 5. märtsini 1943).

## Sõjakuritegude kohtuprotsess
Kukkonen mõisteti koos teiste sõjaaja poliitiliste liidritega sõjakuritegude kohtuprotsessil kaheks aastaks vangi. Ta vabastati 1947. aastal pärast peaaegu täielikult vanglakaristuse kandmist. Tema enda jaoks tuli tema süüdistus täieliku üllatusena. Valpo ametnikud jõudsid tema koju Pielisensuus (praegu Joensuu osa) alles päev hiljem kui teised Helsingis elavad kohtualused ning kellelgi polnud aega teda tuleviku eest hoiatada.

Lisaks Kukkonenile endale ajas kohut ja protsessi ette valmistanud ametnikke segadusse ka haridusministrina töötanud Kukkoneni arvamine sõjasüüdlaste nimekirja. Kukkoneni sõjasüü tulenes kaudselt Nõukogude Liidu eesmärgist Väinö Tanner kohtus süüdi mõista. Tanneri süüle oli raske selgeid aluseid leida, mille puhul võeti formaalse põhjusena Tanneri kuulumist väliskomisjoni nii Rangelli kui Linkomieste juhatusse. Väliskomisjoni kuulusid ka Kukkonen ja Tyko Reinikka, kes tuli seetõttu samadel alustel kohtu alla anda. Kuna Kukkonen oli süüdistuse esitamise ajal pastor, oli süüdimõistmise peatüki esindaja igal sõjakuritegude kohtuprotsessil, nagu seadus nõuab.

1945. aasta detsembris avaldas Nõukogude valitsuse toetaja Izvestija artikli Soome sõjakuritegude protsessist, kus peasüüdlastena nimetati Väinö Tannerit ja tema "tähtsaimaid kaasosalisi" Risto Ryti, Jukka Rangelli ja Tyko Reinikkat. Ajakirja andmetel olid Edwin Linkomies, Toivo Kivimäki ja Henrik Ramsay olnud esimese "vahendajad", Kukkonen aga tundus olevat nii tühine, et tema nime ei mainitud kirjutises üldse.

Tavapraktika kohaselt oleks sõjakuritegude protsessis kõige lühema vanglakaristuse saanud Kukkonen ja Tyko Reinikka pidanud tingimisi vabadusse pääsema 1947. aasta veebruaris, kui nad olid kandnud poole karistusest. President Juho Kusti Paasikivi oli selles juba kokku leppinud endise justiitsministri Urho Kekkoneniga, kuid 1947. aastal justiitsministrina töötanud rahvademokraat Eino Pekkala pani selle projekti kinni. Pärast järelevalvekomisjoni lahkumist Soomest vabanesid Kukkonen ja Reinikka lõpuks vanglast 1947. aasta oktoobris, kui nende karistusest jäi alles kuuendik.
Holešov

**Holešov** (saksa keeles *Holleschau*) on linn Tšehhis Zlíni maakonnas Kroměříži ringkonnas. Holešov asub Kroměřížist umbes 14 km idas ja Zlínist ligikaudu 13 km põhjaloodes.

Holešovi on esmamainitud 1141. aastal.

Alates 16. sajandist elas Holešovis suur juudi kogukond. 19. sajandi keskpaiku elas Holešovis 1700 juuti, kes moodustasid kolmandiku linna elanikkonnast.

Holešovi vanalinn ja lossikompleks on alates 1990. aasta novembrist ajalooline linnakaitseala.

## Viited
Tetrapüloon

**Tetrapüloon** (inglise keeles *tetrapylon*, kreeka keeles τετράπυλον 'neli väravat', mitmuses *tetrapyla*; ladina keeles *quadrifrons* 'neli fassaadi') on kuupja (või muu risttahukalise) kujuga Vana-Rooma ehitis, mille kõigis külgedes on värav. Tavaliselt püstitati neid teeristile.

## Näiteid
* Septimius Severuse võidukaar Leptis Magnas Liibüas
* Marcus Aureliuse võidukaar Tripolis Liibüas
* Tetrapüloon Cáparras Hispaanias
* Tetrapüloon Palmyras Süürias (hävinud)
* Värav(a)ehitis Aphrodisiases Türgis
* Januse võidukaar (*Janus quadrifrons*) Roomas
* Caracalla kaar Thevestes
* Anjaris Bekaa orus Cardo Maximuse ja Decumanus Maximuse tänavaristil
* Kaks kaart Jerashis Jordaanias: põhjapoolne ja lõunapoolne tetrapüloon Cardo Maximuse ning põhja- ja lõunapoolse Decumanuse ristumiskohas
* Heidentor Carnuntumis Austrias

## Muid püloone
Sõna "tetrapüloon" tuletusaluseks olevat sõna "püloon" võidakse kasutada ka muudes tähendustes, näiteks võib see olla 
* Vana-Egiptuse templi kahe torniga monumentaalne väravehitis;
* silla, spordiväljaku värava jm ehistorn;
* võlvkaare, katusekonstruktsiooni, rippsilla vms massiivne tugipost vms.

## Viited
Roudnice nad Labem

**Roudnice nad Labem** (saksa keeles *Raudnitz an der Elbe*) on linn Tšehhis Ústí maakonnas Litoměřice ringkonnas. Roudnice nad Labem asub Elbe (Labe) jõe vasakul kaldal, Litoměřicest umbes 15 km ja Ústí nad Labemist ligikaudu 30 km lõunaedelas.

Roudnice nad Labem asub merepinnast 195 meetri kõrgusel.

Asulat on esmamainitud aastatel 1167 ja 1176. Linnaõigused sai Roudnice nad Labem 13. sajandil.

Roudnice nad Labemi vanalinn koos lossikompleksiga on alates 1992. aasta septembrist ajalooline linnakaitseala.

Linna olulisim vaatamisväärsus on aastatel 1652–1684 ehitatud barokkstiilis Roudnice loss.

## Viited
Lauri Jürisoo

**Lauri Jürisoo** (15. august 1980 – 23. detsember 2021) oli tehnoloogiaajakirjanik, filmi-, muusika- ja arvutimängukriitik.

## Ametialane tegevus
Lauri Jürisoo alustas teismelisena 1997. aastal muusikakriitika ja muude artiklite avaldamist noorte väljaandes Meie Meel. Tema esimene artikkel ilmus aasta varem Kultuurilehes. Hiljem töötas ta tehnoloogiaajakirjas Arvutimaailm, avaldas artikleid Õhtulehes ja Sõnumilehes, viimane töökoht oli Delfi teaduse- ja tehnoloogiaväljaandes Forte.

Tõlketööd alustas Jürisoo 2005. aastal kirjastuse TEA entsüklopeediaga.

## Eraelu
Tegeles ladina-ameerika tantsudega, alates 2009. aastast seotud klubiga Casa de Baile.

## Viited
Nick Rhodes

**Nicholas James Bates** (sündinud 8. juunil 1962 Birminghamis) on ansambli Duran Duran asutajaliige, kelle instrumentideks on klahvpillid, süntesaatorid, sämplerid, programmeerimine.

Nick Rhodes on osalenud muusikuna ja produtsendina mitmetes projektides, Arcadia, Kajagoogoo, The Devils, koostöö Wendy Bevan'ga albumid Astronomia I ja II.

Nick Rhodesi hobid on fotograafia ja fotokujundus.
Jõuluhalg

**Jõuluhalg** on jõuludeks välja valitud küttepuu, mida pühade ajal põletatakse.

Jõuluhalu komme pärineb tõenäoliselt Norrast, kus talvisest pööripäevast algavat päevade pikenemist ja päikese naasmist tähistati halupõletamisega. Algselt põletati valdavalt terve puu, mille tüve üks ots asetati tuleasemele ja põletati see sel moel järk-järgult ära. Hiljem elamistingimuste muutudes polnud terve puu põletamine enam mõistlik ja see asendati haluga.

## Variatsioonid

Jõuluhaluga seotud kombestik on levinud paljudel rahvastel, kuid mõningate variantsioonidega.

* Kataloonias on naeratava näoga ning traditsioonilise katalaani punase mütsiga jõuluhalg *Caga Tio* ('kakahalg' või 'kakaonu'), kes kakab jõulukingitusi. Halgu tuleb enne jõule toita ja tema eest hoolitseda, jõulude ajal pekstakse seda aga vitstega ja lauldakse laule, et ta kinke väljutaks. Sarnaselt Kataloonia jõuludele omase kakava talupojaga on komme tõenäoliselt pärit kristlusele eelnevast ajast ning seotud maaviljakuse riitustega.
* Prantsusmaa Provence'i piirkonnas on tavaks, et pere langetab ühiselt puu, millest igal jõulupühade õhtul tükike ära põletatakse. Kui kaheteistkümnendaks õhtuks puust veel midagi alles on, hoitakse seda piksekaitsena järgmiste jõuludeni. Prantsusmaal kasutatakse tavaliselt haluks kirsipuud, mida pritsitakse enne põletamist veiniga, et head lõhna tekitada.
* Belgias ja Prantsusmaal on jõuluhalust kujunenud šokolaadikook *Bûche de Noël*.
* Mõnes Hollandi piirkonnas järgitakse Provence'i traditsiooni, kuid allesjäänud puutükki hoitakse voodi all.
* Mõnedel Ida-Euroopa aladel raiutakse jõulupuu jõululaupäeva hommikul ning põletatakse sama päeva õhtul.
* Suurbritannias Cornwallis kooritakse halg enne tuppa toomist ära. Vaadimeistrid kinkisid klientidele jõuluhaluks puid, mida nad ei saanud vaadi tegemisel kasutada. Inglismaal kasutatakse tavaliselt tamme, Šotimaal kaske, Devonis ja Somersetis kasutatakse halu asemel saareoksakimpe. Iirimaal on kohati asendatud halg suure küünlaga, mida põletatakse ainult jõuludel ja aastavahetusel.
*Lätis ja Leedus on külarahval kombeks pööripäeval puunotti läbi küla lohistada (läti keeles *bluķa vilkšana*; leedu keeles *blukio vilkimo*) ning lõpuks see ära põletada. Serblastel on sarnane komme, kus põletatakse tamme.

## Vaata ka

* jõulud
* traditsioonid
* Caganer
* jõulupuu

## Viited
Michael Flatley

**Michael Ryan Flatley** (sündinud 16. juulil 1958 Chicagos) on iiri päritolu Ameerika Ühendriikide tantsija, koreograaf ja helilooja. Ta sai rahvusvaheliselt tuntuks iiri tantsu etendustega Riverdance, Lord of the Dance, Feet of Flames ja Celtic Tiger Live. Etendusi on antud enam kui 60 riigis, sealhulgas Eestis.

## Välislingid
Jean Butler

**Jean Butler** (sündinud 14. märtsil 1971 Mineolas New Yorgi osariigis) on Ameerika Ühendriikide stepptantsija, iiri tantsu meister, koreograaf ja näitleja. 

Ta on üks Riverdance'i juhttantsijaid ja tantsuetendustes üks peamise naisrolli esitajaid.

## Välislingid
Rožnov pod Radhoštěm

**Rožnov pod Radhoštěm** (kuni 1912. aastani **Rožnov**, saksa keeles *Rosenau unter dem Radhoscht*) on linn Tšehhis Zlíni maakonnas Vsetíni ringkonnas. Rožnov pod Radhoštěm asub Vsetínist umbes 17 km ja Zlínist ligikaudu 43 km kirdes.

Rožnov pod Radhoštěm paikneb merepinnast 360–950 meetri kõrgusel.

Asulat on esmamainitud 1267. aastal.

## Viited
Art Garfunkel

**Arthur Ira Garfunkel** (sündinud 5. novembril 1941 New Yorgis) on USA laulja ja näitleja. Ta on eelkõige tuntust kogunud koos Paul Simoniga folkdueti Simon & Garfunkel liikmena.

1973. aastal ilmus Garfunkeli debüütsooloalbum "Angel Clare". Kokku on ta avaldanud kümme stuudioalbumit, neist viimane ilmus 2007. aastal.

Muusikukarjääri kõrval on ta tegelenud ka näitlemisega. Näitlejadebüüdi tegi ta 1970. aastal filmis "Catch-22". 1971. aastal mängis ta filmis "Lihahimu" ("Carnal Knowledge") ning pälvis rolli eest parima meeskõrvalosatäitja Kuldgloobuse nominatsiooni. Hiljem on ta mänginud muuhulgas filmides "Halb ajastus" ("Bad Timing"; 1980) ja "Helenat pakendades" ("Boxing Helena"; 1993).

1979. aastal sooritas tema kauaaegne tüdruksõber Laurie Bird oma Manhattani korteris enesetapu. See sündmus mõjutas Garfunkelit tugevalt, tal tekkis depressioon, mille tõttu hoidis ta 1980. aastatel avalikkuse eest suuresti eemal.

1990. aastal võeti ta Simon & Garfunkeli liikmena vastu Rock'n'rolli Kuulsuste Halli. 2008. aastal valis ajakiri Rolling Stone Garfunkeli kõigi aegade parimate lauljate seas 86. kohale.

## Stuudioalbumid
* "Angel Clare" (1973)
* "Breakaway" (1975)
* "Watermark" (1977)
* "Fate for Breakfast" (1979)
* "Scissors Cut" (1981)
* "The Animals' Christmas" (koos Amy Grantiga; 1986)
* "Lefty" (1988)
* "Songs from a Parent to a Child" (1997)
* "Everything Waits to Be Noticed" (koos Maia Sharpi ja Buddy Mondlociga; 2002)
* "Some Enchanted Evening" (2007)

## Viited

## Välislingid
* Ametlik koduleht
*
Cáparra

**Cáparra** (ladina keeles Capara või Capera) on varemetena säilinud Vana-Rooma linn kunagises Lusitaania provintsis, praegu Oliva de Plasencia vallas Cácerese provintsis Extremaduras. Linna keskel asuv tetrapüloon on alates 1931. aastast kaitsealune ehitismälestis (*Bien de Interés Cultural*).

Linn asub 500 m Río Ambrozist lõunas niinimetatud hõbedateel (*Via de la Plata*), mis viis Sevillast (toonane Hispalis) üle Mérida (Emerita Augusta) ja Salamanca (Helmantica) Astorgasse (Asturica Augusta). 37 km kaugusel asuv Plasencia on lähim suurem linn.

Cáparra kunagine pindala oli vähemalt 15 või 16 hektarit; umbes 3. sajandi paiku ümbritseti see linnamüüriga, millest osa asustatud ala jäi väljapoole. Linna peatelgede Cardo ja Decumanuse ristteel asuva tetrapülooni läheduses asus termide kompleks. Linna lõunaosas väljaspool müüre on leitud amfiteatri varemed.

## Viited

## Välislingid
* La ciudad romana de Cáparra. - viajarporextremadura.com (Caparra mälestised ja raidkirjad, hispaania keeles)
* THE ROMAN TOWN OF CÁPARRA. - Art and culture. turismoextremadura.com
Kadaň

**Kadaň** (saksa keeles *Kaaden*) on linn Tšehhis Ústí maakonnas Chomutovi ringkonnas. Kadaň asub Ohře jõe ääres, Chomutovist ligi 14 km edelas ja Ústí nad Labemist umbes 63 km lääneedelas.

Kadaň paikneb merepinnast 300 meetri kõrgusel.

Kadaňi on esmamainitud 1183. aastal.

Kadaňi vanalinn on alates 1978. aasta augustist linnakaitsereservaat.

4. märtsil 1919 toimus Kadaňis suur sudeedisakslaste meeleavaldus, millel nõuti enesemääramisõigust. Tšehhoslovakkia armee sõdurid avasid meeleavaldate pihta tule, hukkus 25 inimest.

## Viited
Sam Cooke

**Samuel Cook** (esinejanimega **Sam Cooke**; 22. jaanuar 1931 Clarksdale, Mississippi osariik – 11. detsember 1964 Los Angeles, California) oli USA laulja ja laulukirjutaja. Teda peetakse üheks soulmuusika pioneeriks ja üheks tähtsamaks souli esindajaks. Teda on nimetatud ka souli kuningaks. 

Cooke sündis Mississippi osariigis, kuid mõne aasta pärast kolis pere Chicagosse, kus poiss hakkas varakult laulmisega tegelema ja sai 1950. aastatel ansambli The Soul Stirrersi solistiks. 

1957. aastal alustas Cooke soolokarjääri. Tema tuntumate laulude hulka kuuluvad "You Send Me", "A Change Is Gonna Come", "Cupid", "Wonderful World", "Chain Gang", "Twistin' the Night Away", "Bring It On Home to Me" ja "Good Times". Cooke'i repertuaarist jõudis USA singliedetabelis esineljakümnesse 29 ja esikümnesse 20 laulu. Ainus esikohahitt oli "You Send Me". 

1964. aastal tappis Cooke'i lasuga südamesse ühes Los Angeleses asuvas motellis motelli juhataja, kes väitis, et tegi seda enesekaitseks. Juhtumi üksikasjad jäid segaseks, ametliku aruande järgi oli tegu õigustatud tapmisega. 

1986. aastal oli Cooke üks kümnest esimesest artistist, kes võeti Rock'n'rolli Kuulsuste Halli liikmeks. Aasta hiljem võeti ta Laulukirjutajate Kuulsuste Halli liikmeks. 1994. aastal sai ta panuse eest muusikatööstusse Hollywoodi kuulsuste alleele omanimelise tähe. Ajakiri Rolling Stone on valinud Cooke'i saja kõigi aegade parima artisti seas 16. kohale ja saja kõigi aegade parima laulja seas neljandale kohale.

## Diskograafia
* "Sam Cooke" (1958)
* "Encore" (1958)
* "Tribute to the Lady" (1959)
* "Cooke's Tour" (1960)
* "Hits of the 50's" (1960)
* "The Wonderful World of Sam Cooke" (1960)
* "Swing Low" (1961)
* "My Kind of Blues" (1961)
* "Twistin' the Night Away" (1962)
* "Mr. Soul" (1963)
* "Night Beat" (1963)
* "Ain't That Good News" (1964)
* "Sam Cooke at the Copa" (1964)
* "Live at the Harlem Square Club, 1963" (1985)

## Viited
The Drifters

**The Drifters** on USA vokaalansambel, mis on viljelenud *[[doo-wop]]*i, R&B'd ja *[[soul (muusikastiil)|soul]]*i.

Algne ansambel asutati 1953. aastal Clyde McPhatteri taustaansamblina. 1954. aastal salvestas The Drifters jõululaulu "White Christmas", kus solistideks olid McPhatter ja Bill Pinkney; see on üks tuntumaid "White Christmasi" versioone läbi aegade. 1955. aastal sai ansambli põhiliseks solistiks Johnny Moore, kes oli ansambli kõige kauaaegsem solist, lauldes ansamblis vaheaegadega kuni 1980. aastateni. Aastatel 1959–1960 oli ansambli solist Ben E. King ning sel ajal salvestati sellised suured hitid nagu "There Goes My Baby", "This Magic Moment" ja "Save the Last Dance for Me", millest viimane jõudis edetabelis Billboard Hot 100 esikohale.

Pärast Kingi oli The Driftersi solistideks 1960. aastate esimeses pooles põhiliselt Rudy Lewis, Charlie Thomas ja Moore, alates 1960. aastate teises poolest põhiliselt Moore. 1960. aastate esimese poole Driftersi suurimate hittide hulka kuulusid muuhulgas veel "Some Kind of Wonderful", "Please Stay", "Sweets for My Sweet", "Up on the Roof", "On Broadway" ja "Under the Boardwalk". Hiljem on The Driftersi poolt kuulsaks lauldud laule esitanud veel loendamatul arvul teisi artiste.

1972. aastal sõlmis Drifters lepingu Briti plaadifirmaga Bell Records. Seejärel said mitmetest Driftersi lauludest hitid Suurbritannias. 1970. aastatel oli neil Suurbritannias kokku kuus esikümnehitti, millest kõige edukam oli 1974. aastal Briti edetabelis teisele kohale jõudnud "Kissin' in the Back Row of the Movies". USA-s Drifters 1970. aastatel enam suurt edu ei saavutanud.

Ajaloo jooksul on Driftersil olnud enam kui poolsada liiget. Ajakirja Rolling Stone kohaselt oli Driftersi koosseis suurtest vokaalansamblitest kõige vähem stabiilsem, kuna lauljate palgad olid madalad.

1988. aastal võeti Drifters Rock'n'rolli Kuulsuste Halli liikmeks. Erinevatest koosseisudest võeti Kuulsuste Halli Drifters liikmetena vastu Ben E. King, Rudy Lewis, Clyde McPhatter, Johnny Moore, Bill Pinkney, Charlie Thomas ja Gerhart Thrasher.

## Välislingid
* https://www.thedrifters.co.uk/
White Christmas

**"White Christmas"** on Irving Berlini kirjutatud jõululaul.

See on üks Berlini tuntumaid muusikateoseid, millest on saanud üks maailma populaarsemaid jõululaule. Bing Crosby esituses on singlit "White Christmas" müüdud rohkem kui 100 miljonit eksemplari – see on ajaloo suurima läbimüügiga singel.

Berlin kirjutas 1942. aasta filmi "Holiday Inn" jaoks ühe laulu iga filmis esineva püha kohta, lisaks jõuludele muuhulgas ka Ameerika Ühendriikide iseseisvuspäevast, tänupühadest ja uusaastast rääkiva laulu. Ta soovis, et jõululaul oleks filmi kõrgpunktiks. Berlin oli ise juudi päritolu, kuid ta veetis jõulusid kodus koos oma katoliiklasest naise ja lastega ning talle oli tuttav Ameerika pühadega seotud nostalgiline meeleolu.

Berlin kirjutas laulu Lõuna-Californias, kus ta hakkas sealsete palmipuude ja sooja ilma keskel igatsema valgete jõulude järele. Laulu valmides oli Berlin kindel, et sellest saab hitt. Oma laulu arranžeerijale Helmy Kresale esitades ütles ta: "See pole mitte ainult parim lugu, mille olen kunagi kirjutanud, vaid ka parim, mille keegi on kunagi kirjutanud."

Esimest korda esitas Crosby seda laulu avalikult 1941. aasta jõuluõhtul NBC raadiosaates "Kraft Music Hall". Algul ei pälvinud laul suurt tähelepanu ja singlina seda kohe välja ei antud. 29. mail 1942 salvestas Crosby laulu "White Christmas" Los Angeleses Radio Recordersi stuudios koos Ken Darby Singersi ning John Scott Trotteri ja tema orkestriga. Suurema tuntuse sai see pärast filmi "Holiday Inn" esilinastumist 1942. aasta augustis. Filmis esitas Crosby seda koos Marjorie Reynoldsiga (Reynoldsi asemel laulis filmis tegelikult Martha Mears). 1943. aasta märtsis toimunud 15. Oscarite galal võitis "White Christmas" auhinna parima originaallaulu kategoorias.

2001. aastal valiti "White Christmas" Ameerika 20. sajandi suurimate laulude seas (*Songs of the Century*) "Over the Rainbow" järel teisele kohale. 2004. aastal valis Ameerika Filmiinstituut (AFI) "White Christmasi" 20. sajandi Ameerika parimate filmilaulude seas (*[[AFI's 100 Years...100 Songs]]*) viiendale kohale.

"White Christmas" on üks ajaloo kõige sagedamini salvestatud jõululaule. Seda on kaverdanud väga paljud esitajad ja lisaks inglise keelele on seda esitatud paljudes muudeski keeltes. Eestikeelsete sõnade autor on Heldur Karmo (eestikeelseid sõnu on vähemalt neli varianti).

## Viited
Kalle Kauppi

**Kalle Kauppi** (10. märts 1892 Heinola – 29. oktoober 1961 Helsingi) oli Soome poliitik, ta oli Rahvuslik Progressipartei liige. Ta oli 7. oktoobrist 1936 kuni 12. märtsini 1937 Soome kaubandus- ja tööstusminister. Lisaks oli ta mitmekordne (5. märtsist 1943 kuni 17. novembrini 1944) Soome haridusminister. Aastatel 1939–1945 ja 1957–1961 oli ta Helsingi Kaubanduskõrgkooli rektor, olles kõrgkoolis äriõiguse professor.

Ta oli aastatel 1943–1951 Eduskunna liige. Ta oli Soome kaubandus- ja tööstusminister Kyösti Kallio neljandas valitsuses (7. oktoobrist 1936 kuni 12. märtsini 1937). Ta oli Soome haridusminister Edwin Linkomiehe valitsuses (5. märtsist 1943 kuni 8. augustini 1944), Anders Hackzelli valitsuses (8. augustist 1944 kuni 21. septembrini 1944) ja Urho Castréni valitsuses (21. septembrist kuni 1944 17. novembrini 1944).
Jirkov

**Jirkov** (saksa keeles *Görkau*) on linn Tšehhis Ústí maakonnas Chomutovi ringkonnas. Jirkov asub Chomutovist vahetult kirdes, Ústí nad Labemist ligikaudu 61 km lääneedelas. Linna läbib Bílina jõgi.

Jirkov paikneb merepinnast 305 meetri kõrgusel.

Asula on rajatud tõenäoliselt 13. sajandi viimasel kolmandikul. Kirik ehitati 1300. aasta paiku. Ürikutes on Jirkovit esmamainitud 1321. aastal. Linnaõigused sai Jirkov 1455. aastal. Linna pruulikoda avati 1480. aastal. 16. sajand oli linna õitseaeg, tegutses kuus käsitööliste gildi, kaevandati alumiiniumi. Valgemäe lahingu järel kaotas Jirkov enamuse oma privileegidest. Kolmekümneaastase sõja ajal rüüstati linna korduvalt. Sakslased muutusid linnas enamusrahvaks. Jirkov sai raudteeühenduse 1872. aastal. Linnas arenes tekstiili- ja paberitööstus. Teise maailmasõja järel saadeti saksa rahvusest elanikkond riigist välja ja nende asemel asustati Jirkov tšehhidega.

## Viited
Leptis Magna

**Leptis Magna** või **Lepcis Magna** oli tähtis linn Kartaago riigis ja Rooma keisririigi Liibüas Wadi Lebda suudmes Vahemere ääres. Alates 1982. aastast kuulub UNESCO maailmapärandi nimistusse

Leptis Magna varemed paiknevad Liibüa linnas Khomsis, 130 km Tripolist idas. Linn on üks paremini säilinud Rooma muistiseid Vahemere ääres.

## Ajaloost
Algselt asus seal 7. sajandil eKr asutatud foiniiklaste asundus, mis Rooma keiser Septimius Severuse ajal jõudsalt laienes ja kujunes linnaks. Linnas paiknes leegion (*Legio III Augusta*) linna kaitseks berberite rünnakute eest. Kui Gordianus III 238. leegioni laiali saatis, sagenesid kõrbenomaadide rünnakud 3. sajandi teisel poolel. Diocletianus tegi Leptis Magnast provintsi pealinna ja see kosus uuesti, kuni vandaalid selle 439. aastal rüüstasid. 533. aastal läks linn Bütsantsi keisririigi koosseisu, kuid elas endiselt berberite sõjakäikude ohus, ei saavutanud kunagisega võrreldavat tähtsust ja jäeti maha pärast muslimitest araablaste sõjakäiku 647. aastal.

## Vaata ka
* Kyrene
* Cirta
* Lambaesis
* Timgad
* Volubilis

## Viited

## Välislingid
* B. A. Horton. Leptis Magna: The UNESCO World Heritage site you’ve probably never heard of. - euronews.travel. - euronews.com
* BY W. Raynolds, D. Ashby, G.n Kristy, M. Gabriel. UPDATE: THE STATUS OF UNESCO WORLD HERITAGE SITE LEPTIS MAGNA. - Cultural Heritage Initiatives
* Libya’s Leptis Magna, a neglected UNESCO World Heritage site, barely survives. - The Arab Weekly, 26.09.2021
Jackie Wilson

**Jackie Wilson** (õieti **Jack Leroy Wilson Jr.**; 9. juuni 1934 Detroit – 21. jaanuar 1984 Mount Holly, New Jersey) oli USA laulja. Tema hüüdnimi oli "Mr. Excitement". Ta oli oluline roll rütmi ja bluusi üleminekul soulile. Ta oli ka tuntud meelelahutaja ja jõuline laulja.

1950. aastate alguses kuulus ta R&B vokaalansamblisse Billy Ward and his Dominoes. 1957. aastal alustas ta soolokarjääri ja salvestas üle 50 hittlaulu.

1975. aastal sai ta ühe kontserdi ajal südameinfarkti ja langes koomasse, millest ta ei taastunudki ja ta suri 1984. aastal 49-aastaselt.

1987. aastal võeti ta Rock'n'rolli Kuulsuste Halli liikmeks. Ajakirja Rolling Stone 2004. aastal koostatud 500 kõigi aegade parima laulu edetabelis jõudsid tema laulud "Lonely Teardrops" ja "(Your Love Keeps Lifting Me) Higher and Higher" vastavalt 308. ja 246. kohale. Lisaks on Rolling Stone valinud Wilsoni saja kõigi aegade parima artisti seas 69. kohale ja saja kõigi aegade parima laulja seas 26. kohale. 1984. aastal pühendas Michael Jackson oma Grammy-võidu Wilsonile.
Þórdís Kolbrún R. Gylfadóttir

**Þórdís Kolbrún Reykfjörd Gylfadóttir** (sündinud 4. novembril 1987 Akranesis) on Islandi poliitik ja jurist. Ta kuulub Iseseisvusparteisse.

Ta lõpetas 2010. aastal Reykjavíki Ülikool bakalaureusekraadiga õigusteaduse erialal. Erasmuse programmi raames õppis ta 2011. aastal Salzburgi Ülikoolis Austrias. 2012. aastal sai ta Reykjavíki Ülikoolis magistrikraadi õigusteaduse erialal.

2011–2012 töötas ta juristina Planeerimise ja Ehituse Appellatsioonikomitees. 2013–2015 oli ta õppejõud Reykjavíki Ülikoolis. 2013–2014 oli ta Iseseisvuspartei parlamendifraktsiooni büroojuhataja. 2014–2016 oli ta Islandi siseministri Ólöf Nordali poliitiline nõunik. Alates 2016. aastast on ta Alþingi liige. 2017– 2021 oli ta Islandi turismi, tööstuse ja innovatsiooni minister. 2019. aasta märtsist septembrini oli ta Islandi justiitsminister.

Alates 2018. aastast on ta Iseseisvuspartei aseesimees.

Alates 28. novembrist 2021 kuni 14. oktoobrini 2023 oli ta Islandi välisminister.

14. oktoobrist 2023 kuni 9. aprillini 2024 oli Þórdís Kolbrún R. Gylfadóttir Islandi rahandus- ja majandusminister.

9. aprillist kuni 21. detsembrini 2024 oli ta teist korda Islandi välisminister.

## Viited
Janis Rižovs

**Janis Rižovs** (sündinud 25. detsember 1986, Tallinnas) on läti päritolu filmirežissöör, filmikunstnik ning castingu agent, kes elab ja töötab Eestis.

Ta on lõpetanud Balti Filmi- ja Meediakooli filmirežii eriala aastal 2019 ja töötanud produktsioonifirmas Kuukulgur.

Lisaks on aktiivne õllekultuuri edendaja, kes esindab Valmiermuiža Eesti filiaali.

## Viited


## Välislingid

* 
* Janis Rižovs Eesti Filmi andmebaasis
Brenda Lee

**Brenda Mae Tarpley** (esinejanimega **Brenda Lee**; sündinud 11. detsembril 1944 Atlantas, Georgia osariigis) on Ameerika Ühendriikide laulja, kes on esitanud *[[rockabilly]]*, pop- ja kantrimuusikat. 

Ta alustas esinemist juba lapsena ja sõlmis 1956. aastal lepingu plaadifirmaga Decca Records. Samal aastal ilmus tema esimene singel. 1960. aastatel jõudis USA singlite edetabelisse kokku 47 Brenda Lee laulu, mis tegi temast ühe selle kümnendi edukama artisti. 

Tema tuntumad laulud on "I'm Sorry" (1960) ja "Rockin' Around the Christmas Tree" (1958). Viimasest on saanud üks populaarsemaid jõululaule maailmas. 

1957. aastal sai ta pärast laulu “Dynamite” ilmumist hüüdnime Little Miss Dynamite, viitega tema väikesele kasvule ja võimsale häälele.

Brenda Lee on ainus naine, kes on valitud nii Kantrimuusika Kuulsuste Halli (1997) kui ka Rock'n'rolli Kuulsuste Hall (2002). 2009. aastal pälvis ta Grammy elutööauhinna.

## Viited